Source: https://www.najpravo.sk/clanky/aj-takto-sa-pouzivaju-spolocne-peniaze.html
Timestamp: 2019-10-22 20:02:34+00:00

Document:
Aj takto sa používajú spoločné peniaze | Články | Najprávo.sk - najlepší právny poradca
18.2. 2012, 21:13 | najpravo.sk
Ústavný súd Slovenskej republiky priznal v mesiaci január 2012 sťažovateľom primerané finančné zadosťučinenie v celkovej výške 58 600 €, informoval o tom Ústavný súd SR na svojej internetovej stránke.
Z januárového prehľadu vyplýva, že Ústavný súd skonštatoval porušenie základného práva na prejednanie veci bez zbytočných prieťahov súdmi celkovo v 21 veciach. Najvyššie finančné zadosťučinenie za vzniknuté prieťahy bude musieť zaplatiť účastníkom súdneho konania Okresný súd Bratislava I, a to vo výške 15 tisíc €. Do štátnej kasy budú musieť z titulu vzniku súdnych prieťahov načrieť aj Okresné súdy Žilina, Trenčín, Bánovce nad Bebravou, Košice II, Košice – okolie, Bratislava II, III, Trnava, Krajské súdy v Bratislave a Žiline a 1500 € bude musieť za prieťahy zo svojho zaplatiť účastníkovi aj Najvyšší súd SR.
Zabránenie zbytočnému vzniku prieťahov
Z iniciatívy predsedníčky Ústavného súdu Ivetty Macejkovej v záujme efektívnejšie realizovať výkon rozhodnutia Ústavného súdu Slovenskej republiky a zabrániť opätovnému vzniku zbytočných prieťahov v občiansko-súdnom a trestnom konaní realizuje Ústavný súd Slovenskej republiky od začiatku roku 2010 Projekt „Efektívnosť výkonu rozhodnutí Ústavného súdu Slovenskej republiky v konaní o sťažnostiach fyzických osôb a právnických osôb (konkrétna kontrola ústavnosti) v kauzálnej súvislosti s princípom prezumpcie zavineného konania štátom (všeobecných súdov a orgánov činných v trestnom konaní)"
Súčasťou tohto projektu je aj pravidelný mesačný štatistický prehľad rozhodnutí, v ktorých Ústavný súd Slovenskej republiky vyslovil porušenie základného práva sťažovateľov na prerokovanie veci bez zbytočných prieťahov a práva na prerokovanie záležitosti v primeranej lehote a pravidelný mesačný štatistický prehľad rozhodnutí, v ktorých Ústavný súd vyslovil porušenie základných práv sťažovateľov na súdnu a inú ochranu a právo na spravodlivé súdne konanie.
Zdroj informácií: Tlačová správa na www.concourt.sk

References: súd 
 súd 
 súd 
 súd 
 súd 
 súd 
 súd 
 súd